
Adfyfyriad ar agwedd yn eich arfer sydd wedi’i thrawsnewid yn ystod eich profiad addysgu proffesiynol.
Yn yr aseiniad hwn rwyf yn mynd i adfyfyrio ar fy arfer o reoli’r amgylchedd ddysgu dros fy nhri phrofiad PAP (Profiad Addysgu Proffesiynol). Yn amlwg mae fy ymarfer a sgiliau wedi datblygu a chryfhau dros y tair blynedd diwethaf o ganlyniad i fy mhrofiadau llwyddiannus  o dan arweiniad addysgwyr profiadol a  thalentog. Mae hyn wedi mynd law yn llaw gyda ymchwil trylwyr yn ystod fy ngyrfa broffesiynol fel athrawes o dan hyfforddiant. Heb os nac oni bai mae newidiadau allweddol wedi bod ym myd addysg dros y tair blynedd ddiwethaf  o ganlyniad i'r Gwricwlwm i Gymru yn ogystal ag effaith diamheuol Covid-19.
Yn ystod fy mhrofiadau dysgu roedd pwysigrwydd rheoli’r amgylchedd ddysgu wedi dod i’r amlwg ar sawl achlysur. Fel rhan o’m gymhwyster SAC (Statws Athro Cymwysedig) roedd rhaid i mi gwblhau Pasbort Dysgu Proffesiynol (PDP) ac un o’r safonau oedd angen cyrraedd yn fy MDP oedd ‘Rheoli’r amgylchedd ddysgu’ (EWC,d.d.). Er teimlaf yn bersonol, ac fel a nodir yn fy adroddiadau ,fy mod wedi llwyddo yn y safon yma, yn ystod y tri phrofiad roedd dod i afael a'r rheolaeth yma yn gallu bod yn heriol. Mae'r gallu i gadw dosbarth o ddysgwyr yn drefnus ac ar dasg yn cael eu hystyried gan athrawon ac arbenigwyr  fel elfen hanfodol i lwyddiant dysgwyr a chadw athrawon yn y proffesiwn(Lennon, 2009).  Mewn arolwg barn graddiwyd rheolaeth ystafell ddosbarth fel un o’r blaenoriaethau uchaf ar gyfer athrawon dan hyfforddiant yn ogystal ag athrawon profiadol (Stronge, Tucker & Hindman, 2003). Fodd bynnag, mae llawer o arbenigwyr yn credu bod rheolaeth ystafell ddosbarth yn sgil a ddysgwyd drwy brofiad, nad yw'n hawdd ei dysgu (Lennon,2009). Yn ôl ymchwil Lennon (2009) gweithredoedd,neu ddiffyg gweithredu athrawon ,yw'r newidyn unigol mwyaf y gellir mynd i'r afael â rheoli'r amgylchedd ddosbarth. Er ei bod yn anodd rhagweld ymateb  rhai addysgwyr, yn enwedig y rhai sy'n wynebu dysgwyr afreolus wyneb yn wyneb, mai nhw eu hunain yn hytrach na'r dysgwyr sy'n gyfrifol am darfu. Cyfrifoldeb, a ddiffinnir o fewn testun yw'r cysyniad mai dim ond yr athro sy'n gallu newid er mwyn gwneud rheolaeth ystafell ddosbarth yn realiti (Lennon,2009). Elfen gyffredin mewn ymchwil ynglŷn â chynnal rheolaeth ystafell ddosbarth yw creu amgylchedd cadarnhaol, meithringar lle mae dysgwyr yn teimlo’n gyfforddus ac wedi ymlacio (Stronge & Hindman, 2003). Dylai'r athro reoli’r ystafell ddosbarth er mwyn mynd i'r afael ag anghenion dysgwyr o ran sicrhau eu bod yn cyrraedd eu llawn potensial yn ogystal a  gosod disgwyliadau a rheolau yn glir ac ar unwaith (Maslow, 1943). Dylai dysgwyr deimlo'n gyfforddus wrth gyd-weithio â'r athro a dylai bod pherthynas gref o ymddiriedaeth ac empathi rhwng y dysgwyr a'r addysgwyr (Lennon,2009).
Mae amgylchedd dysgu yn cyfeirio at y lleoliadau  amrywiol, cyd-destunau, a diwylliannau y mae dysgwyr yn dysgu ynddynt. Wrth gwrs gall y  dysgwyr ddysgu mewn amrywiaeth eang o leoliadau, megis lleoliadau allanol ac amgylcheddau awyr agored, mae'r term yn cyfeirio at fwy nag ond yr ystafell ddosbarth. Fel addysgwr mae’n holl bwysig creu amgylchedd dysgu cadarnhaol sydd yn addas ar gyfer y dysgwyr o dan sylw. Credaf yn ddiau, fel y dengys fy ngwaith ymchwil, bod creu amgylchedd ystafell ddosbarth cadarnhaol yn agwedd  holl bwysig ar gyfer addysgu effeithiol. 

Wrth greu amgylchedd dosbarth cadarnhaol, mae athrawon yn cael y cyfle i wella disgyblaeth a rheolaeth yn yr ystafell ddosbarth. Yn ogystal mae amgylchedd dysgu cadarnhaol yn hanfodol i gyfyngu ar broblemau ymddygiad. Mae hefyd yn rhoi cyfle i'r dysgwyr feddwl ac ymddwyn mewn modd cadarnhaol. Fe all amgylcheddau dysgu cadarnhaol  helpu i wella, hyrwyddo ac annog dysgu dysgwyr ym mhob sefyllfa academaidd (Fraser a Pickett,2010). Honnwyd Fleming a Younger (2012) eu bod yn hanfodol dechrau blwyddyn academaidd gyda disgwyliadau uchel er mwyn creu amgylchedd ddysgu cadarnhaol, “The implementation of positive expectations should occur on the first day of school” (Fleming a Younger,2012). Trwy wneud hyn dywed bydd y dysgwyr yn cael ymdeimlad o berchnogaeth a chyfrifoldeb am eu gweithredoedd. 
Heb amheuaeth bydd gweithredu ar hyn  yn eu hannog i ymddwyn a gweithredu yn briodol gyda lleoliad sydd â strwythur academaidd. O ran fy mhrofiadau personol, yn amlwg nid oedd hyn yn bosib, oherwydd roeddwn ond allan yn yr ysgol am gyfnodau byr, search hynny rwyf wedi dysgu pa mor bwysig yw hi i gadw strwythur pan ddaw i reoli’r amgylchedd ddysgu. Yn ystod PAP 1 a 2 fe wnes i arbrofi gyda sawl dull, tra ym MHAP 3 fe wnes i gyflwyno dulliau o’r diwrnod cyntaf a pharhau efo’r un ymarfer  hyd nes ddiwedd y profiad. Sylwais fod  hyn yn  llawer mwy effeithiol gan fod y dysgwyr yn gyfarwydd â’r strwythur ac felly yn deall yr hyn a oedd yn ddisgwylid ganddynt. Pwysleisiodd Andrews, er mwyn sicrhau amgylchedd dysgu cadarnhaol, rhaid i athrawon esbonio pam mae disgwyliadau yn bwysig. Rhaid i ddysgwyr hefyd gael mewnbwn yn natblygiad amgylchedd cadarnhaol. Bydd y cyfranogiad hwn yn caniatáu iddynt ddod yn rhanddeiliaid yn y broses ddysgu ac yn annog iddynt rannu eu syniadau (2008). Mae’r defnydd o lais y dysgwr wedi dod yn ffactor allweddol yn fy nghynllunio dros y tair blynedd ddiwethaf. Nid oeddwn wedi sylweddoli pa mor effeithiol roedd hyn tan fy mod yn cael profiad uniongyrchol yn yr ystafell ddosbarth. Er roeddwn yn ymwybodol wrth gychwyn ar fy mhrofiad dysgyu ( Haf 2021) o bwysigrwydd llais y dysgwr, fel ag amlygwyd yn Cwricwlwm i Gymru,nid oeddwn wedi sylweddoil faint o arf pwerus yw hyn er mwyn reoli yr amgylchedd dysgu (Llywodraeth Cymru,2020).
Yn ystod PAP 3, er mai fi a’r athrawes ddosbarth oedd wedi cynllunio a datblygu ar fy nulliau yn yr amgylchedd ddysgu roeddwn yn aml yn defnyddio mewnbwn y dysgwyr, megis pan ddaw i fod yn amser gwobrwyo ar brynhawn ddydd Gwener roeddwn yn gofyn i’r dysgwyr i enwebu eu cyfoedion ac yn gofyn iddynt roi awgrymiadau ar ‘Google Classrooms’ am yr hyn hoffant gael fel gwobr am weithio’n frwdfrydig  drwy’r wythnos. Roedd hyn  yn rhoi ymdeimlad o berchnogaeth a phwysigrwydd i’r dysgwyr sydd yn holl bwysig mewn amgylchedd ddysgu a chymuned ysgol.
Strategaeth arall effeithiol i annog cyfranogiad dysgwyr oedd gosod tasgau a chyfrifoldebau penodol  iddynt i wneud yn yr ystafell ddosbarth . Enghraifft o hyn oedd bod yn gyfrifol am roi bob gliniadur yn ôl ar ddiwedd y dydd, tacluso’r ardal allanol a dosbarthu llyfrau testun. Roedd  rhain yn newid yn wythnosol,  yn ddibynnol ar yr amserlen a rhoddir i fyny yn yr ystafell ddosbarth. Dywed Fleming a Younger (2012) bod y fath yma o weithgareddau difyr yn caniatáu dysgwyr i ryngweithio'n gadarnhaol â'u cyfoedion â'r amgylchedd ddysgu ac o ganlyniad, mae dysgwyr yn cael cyfle i ymgymryd â rolau arwain.


Fel dywedais eisoes rwyf wedi bod yn ffodus iawn yn ystod fy mhrofiadau dysgu i gael profiadau o dan arweiniad addysgwyr profiadol a thalentog. Ers profiad PAP 1 mae pwysigrwydd creu amgylchedd ddysgu hamddenol wedi bod yn amlwg. Yn ystod fy mhrofiadau yn y tair ysgol rwyf wedi cael profiadau dysgu mewn amgylchedd lliwgar deniadol sydd yn sbarduno ac yn hybu addysg dysgwyr. Dywed Blair (2008) fe ddylai’r ystafell ddosbarth  gael ei threfnu a’i gosod mewn ffordd sy’n hybu ac yn cynyddu dysgu dysgwyr trwy gydlyniant grŵp.

Dylai'r ystafell ddosbarth fod yn ddeniadol trwy ddefnyddio lliwiau llachar a beiddgar ar y waliau, “No one wants to learn in a dull environment.”(Blair,2008). Dywed hefyd y dylai addysgwyr hefyd annog ymgysylltiad academaidd trwy ymgorffori'r defnydd o waliau geiriau a thema yn yr ystafell ddosbarth. Gall y rhain fod yn offer effeithiol iawn i ysgogi dysgwyr. Dylai'r ardaloedd hyn bob amser fod yn drefnus, yn daclus ac yn lân. Mae diweddaru byrddau bwletin yn yr ystafell ddosbarth yn annog dysgwyr i berfformio hyd eithaf eu gallu. Yn ystod profiad PAP 3 fe wnes i greu sawl bwrdd testun yn ddibynnol ar ein thema. Wrth agosâi at ddiwedd fy nghyfnod yn yr ysgol  fe wnes i ofyn i ddysgwyr i fynd trwy eu llyfrau testun a dewis eu hoff ddarn o waith a’u labeli gyda nodyn gludo ac ysgrifennu pam roeddynt wedi mwynhau'r darn penodol o waith, fe wnes i lun copi o’u gwaith a chreu bwrdd thema ddeniadol a oedd yn arddangos hoff ddarn o waith bob dysgwr. Cefais ymateb cadarnhol i hyn a braf oedd gweld y dysgwyr yn ymfalchio yn eu gwaith.

Roedd hyn nid yn unig yn cynnig mewnbwn i mi o beth oedd y dysgwyr wedi eu mwynhau ond hefyd yn creu ymdeimlad o falchder yn y dysgwyr gan fod eu gwaith yn cael eu harddangos yn y dosbarth. Heb os, mae ymddangosiad ystafell ddosbarth yn arwain at amgylchedd dosbarth cadarnhaol a blwyddyn ysgol gynhyrchiol (Blairr, 2008), serch hynny yn ystod fy mhrofiadau rwyf wedi dysgu bod gormod o addurn yn yr ystafell ddosbarth yn gallu bod yn aneffeithiol. Dangosir ymchwil bod addurno 50% - 80% o ofod wal gyda gwaith dysgwyr, cymhorthion dysgu a delweddau ysbrydoledig yn helpu i ddarparu cydbwysedd da o ysgogiad gweledol, gall mwy na hynny leihau gallu myfyrwyr i ganolbwyntio.

Tra ar ddechrau fy mhrofiadau roeddwn yn mwynhau creu byrddau testun yn llawn gwybodaeth ddefnyddiol ac addurniadau deniadol. Search hynny,  erbyn fy mhrofiad olaf, er fy mod dal yn credu bod creu amgylchedd hamddenol yn effeithiol er mwyn ysgogi dysgwyr nid oeddwn yn gorlenwi’r ardaloedd, yn hytrach roeddwn yn eu gweld hi’n fwy effeithiol i gadw’r ardal i edrych yn fwy syml a diweddaru'r waliau yn ddibynnol ar yr hyn yr oeddwn yn  dysgu ar y pryd.

Yn ystod fy mhrofiadau rwyf wedi arbrofi â sawl dull gwahanol.  Un dull roeddwn yn ansicr am ddefnyddio ar ddechrau fy mhrofiad dysgu oedd y defnydd o ffiniau lolipop neu gwestiynu ar hap. Search hynny, erbyn fy mhrofiad dysgu olaf fe wnes i ddefnyddio’r ffiniau lolipop fel arf effeithiol, nid ond ar gyfer AagD (Asesu ar gyfer Dysgu) ond hefyd fel modd i reoli’r amgylchedd dysgu gan fod rhaid i’r dysgwyr i fod yn barod i ateb cwestiynau ac felly yn canolbwyntio a gwrando’n astud er mwyn aros  eu tro. Nid yw pawb yn gefnogol o’r dull hwn. Dywed rhai bod ffiniau lolipop yn wastraff amser, honnwyd cyn arolygwr Ofsted :“Does anyone still use lolipop questioning? If that’s you then stop, immediately. Why? Lollipop questioning is a glorious waste of time and an educational fad that sucks.” (Dabell,2018). Yn ôl Dabell  ansawdd a natur y  cwestiynau sydd yn bwysig nid  y modd maent yn cael i’w gofyn.  Er fy mod yn cytuno bod ansawdd y cwestiynu yn allweddol, rwyf yn anghytuno mai gwastraff amser yw defnydd o ffiniau lolipop. Mae sawl ymchwil yn anghytuno gyda Dabell ac yn hytrach yn meddwl nid yw gofyn i ddysgwyr godi eu dwylo o reidrwydd yn strategaeth dda i annog y dysgwyr.  Yn hytrach mae defnyddio'r fath yma (ffiniau lollipop) o asesu ffurfiannol  yn ffordd fwy effeithiol o werthuso dysgu dysgwyr (Goodrich,2012). Yn ystod profiad PAP 1 a 2 roeddwn yn amheus iawn am ddefnyddio ffiniau lolipop gan eu bod gallu achosi pryder i’r dysgwyr, rhywbeth yn amlwg roeddwn eisiau osgoi. Erbyn fy  mhrofiad PAP 3 fe wnes i fodeli strategaeth fy mentor dosbarth o ddefnyddio ffiniau lolipop mewn rhai sefyllfaoedd e.e. wrth ofyn cwestiwn cyffredinol megis wrth greu meini prawf llwyddiant fel dosbarth neu wrth ofyn barn. 
Fel y nodir yng nghynt teimlaf fod y dull hwn wedi gweithio fel arf arbennig pan wrth dynnu sylw dysgwyr. Roedd rhaid iddynt wrando yn astud a chanolbwyntio ar y dysgu a’r cwestiynau a ofynnwyd. Strategaeth cwestiynu arall a ddatblygais dros fy nghyfnodau PAP oedd defnyddio pêl ysgafn i daflu at ddysgwyr wrth ddefnyddio dull dwylo i fyny i ateb cwestiynau. Roeddwn wedi datblygu’r strategaeth yma cyn cael gwers arsylwi gan roeddwn am sicrhau mai dim ond un llais oedd yn siarad ar unwaith mewn adegau cwestiynu. Gwelais fod hyn yn gallu bod yn ymarfer effeithiol oherwydd  roedd y dysgwyr yn ymwybodol mai dim ond pan yn dal y bêl roedd hawl siarad. Roedd hyn yn arbed torri ar draws, yn enwedig ymhlith y dysgwyr mwyaf brwdfrydig a oedd o hyd yn awyddus i gyfrannu. 

Mae’r defnydd o gynlluniau eistedd yn yr ystafell ddosbarth hefyd yn ffordd effeithiol o gefnogi athrawon yn eu rheolaeth  o’r amgylchedd ddosbarth ac yn cefnogi ymestyn y dysgwyr i’w llawn botensial. Dylai trefn eistedd gael ei  ystyried  yn ofalus. Rhaid  ystyried cynllun yr ystafell ddosbarth, grwpiau o ddysgwyr a'u data cynhwysiant i greu'r amgylchedd dysgu gorau posibl (McKeown, 2015). Ym mhrofiad PAP 1 a 2 nid oedd cynllun eistedd yn y dosbarth yn hytrach roedd y dysgwyr wedi cael eu rhoi yn eu seddu ar hap. Ym mhrofiad PAP 3 roedd y dysgwyr wedi cael i’w rhoi i eistedd yn eu grwpiau gallu mewn trefn merch/ bachgen gan yr athrawes ddosbarth. Roedd hyn yn hwyluso’r broses addysgu gan yn aml roedd grwpiau gallu gwahanol yn gwneud gwaith gwahanol ac felly roedd yn haws cynorthwyo dysgwyr. Yn ogystal roedd yn lleihau ar sŵn a chyffro diangen yn y dosbarth gan roeddynt yn gallu canolbwyntio ar dasgau yn hytrach nag siarad â’u ffrindiau.
Serch hynny,  ar adegau roeddwn yn rhoi dewis i ddysgwyr weithio efo’u cyfoedion o’u dewis  hwy wrth wneud gwaith grŵp. Roedd gwrando ar lais y dysgwyr yn y modd yma yn helpu adeiladu morâl ac ymddiriedaeth ymysg y dysgwyr (Llywodraeth Cymru,2020). Wrth alluogi dysgwyr i ddewis pwy roeddent am weithio  gyda roeddwn yn sicrhau eu bod yn ymwybodol  o fy nisgwyliadau. Roedd rhaid iddynt wneud y gwaith ac os nad  oeddent yn cydymffurfio ac yn  dewis gwastraffu amser yn hytrach na chwblhau gwaith o safon , nid oeddent yn cael gweithio gyda eu ffrindiau eto. Ar y cyfan roedd rhoi cyfle fel hyn  wedi bod yn strategaeth effeithiol ac roedd y dysgwyr yn awyddus i gael cyfle Iiwneud hyn eto. Felly, er yn amlwg mae cynlluniau eistedd yn effeithiol (ac wedi bod yn angenrheidiol yn ystod y pandemic) gwelais fod rhoi'r dewis, ar adegau,i weithio gyda’u ffrindiau wrth gwblhau tasgau penodol yn hybu balchder ac ymdrech yn eu gwaith gan eu bod eisiau creu argraff dda. 

Credaf yn ddiau fod fy ngallu i reoli’r amgylchedd ddysgu wedi datblygu a chryfhau dros y tair blynedd diwethaf. Cytunaf â Lennon,  “classroom management is an experiential skill, not easily learned in a teacher education program” (2009). Credaf yn gryf byddaf yn parhau i ddatblygu ar fy sgiliau a fy ngallu i reoli amgylchedd ddysgu trwy gydol fy ngyrfa fel athrawes. Fe wnes i benderfynu canolbwyntio ar yr agwedd hon yn yr aseiniad gan ei bod yn rhan holl bwysig o fywyd athro ac mae ymchwil yn dangos pa mor bwysig yw hi i greu amgylchedd dysgu cadarnhaol er mwyn sbarduno addysg dysgwyr. Dengys yr ymchwil yma bod rheolaeth amgylchedd ddysgu yn gyfuniad cynhwysfawr o angerdd a gofal at addysgu a dysgwyr, gyda chwricwlwm sefydledig, llwyddiannus fel Cwricwlwm i Gymru sydd yn ystyried y dysgwr i fod wrth galon y cwricwlwm ac sy'n cynnwys disgwyliadau uchel gan ddysgwyr, cysondeb a thrylwyredd (Llywodraeth Cymru,2020).

Ynghyd ag addysgeg mae'n amlwg bod dangos empathi a dealltwriaeth o’r dysgwyr a’u anawsterau yn rhan flaenllaw o greu amgylchedd ddysgu cadarnhaol (Lennon,2009). Mae'r nodwedd hon, o bosibl wedi'i hymgorffori fel enghraifft o arweinyddiaeth drawsnewidiol neu arddulliau carismatig eraill, yn sefydlu cwlwm cydweithredu a pharch, rhwng yr athro a'r dysgwyr, lle gall cyfathrebu a dealltwriaeth lwyddiannus ddigwydd (Lennon,2009). Mae'r math hwn o reolaeth ystafell ddosbarth yn creu amgylchedd sy'n ffafriol i anghenion, cysur a pherthynas y  dysgwyr. Mae gallu addysgwr i afael ar y sgiliau yma yn hollbwysig i greu awyrgylch hamddenol ond sydd yn parhau  i ysgogi ac ysbrydoli'r myfyrwyr i weithio ac i ragori.

Mae reoli yr amgylchedd dysgu yn galluogi’r athro i llywio'r dysgwyr o ran eu hymddygiad ac yn sicrhau cyflawniad priodol. Mae gan addysgwyr talentog y gallu i wneud dysgu yn hwyl ond yn sefyll yn gryf ar ddisgwyliadau a chanlyniadau uchel, proses y mae llawer o ddysgwyr gwerhfawrogi cyhyd â bod disgyblaeth yn parhau i fod yn gymhedrol ac yn deg (Carbone, 1999).
Mae’r ymchwil a gasglwyd yn yr aseiniad hwn, heb amheuaeth wedi bod yn ddefnyddiol i mi fel athrawes sydd ar drothwy cychwyn  ar fy nhaith newydd fel ANG (Athrawes Newydd Gymhwyso). Amlyga’r ymchwil hwn  pwysigrwydd parhau i ddysgu a datblygu yn y maes hwn.  Fe all athrawon dibrofiad a phrofiadol  wynebu problemau ymddygiad yn yr ystafell  ddosbarth  os nad yw’r amgylchedd yn addas. Mae hyn yn faen tramgwydd  i bawb yn yr ystafell ddosbarth, boed dysgwyr neu addysgwyr (Logan,2003). Er bod y gwersi a'r technegau hyn a ddysgir, yn bennaf trwy brofiad,  gall athro leihau ar yr ymyrraeth  a chyflymu'r broses o ddysgu trwy gymryd rheolaeth yn ôl i'r ystafell ddosbarth a sefydlu patrwm rheolaeth a chyfarwyddyd effeithiol a ffafriol; system sydd yn seiliedig ar arweinyddiaeth garismatig, trylwyredd ac empathi lle mae myfyrwyr yn teimlo'n rhan o'r system yn hytrach na chael eu rheoli ganddi (Logan,2003). Credaf, o edrych ar fy adroddiad o fy PAP 3, fy mod wedi llwyddo i wneud hyn yn ystod fyn nghyfnodau ar leoliad.

